শৌচাগারে ঢুকলেই চোখে পড়ছে গলায় ফাঁস দিয়ে ঝুলছে ছায়ামূর্তি! বীভৎস এই দৃশ্য কেবল দেখছে  মেয়েরা। যখনই কোনও ছাত্র বা শিক্ষকরা ঢুকছেন সেখানে তাঁদের চোখে কিন্তু কিছুই পড়ছে না। কিন্তু আবার ছাত্রীরা সেখানে গেলেই আবার হাজির ভূত বাবাজি!  
গত শনিবার থেকে বাঁকুড়ার কোতুলপুর ব্লকের মির্জাপুর হাইস্কুলের এই আজব কাণ্ডে রীতিমতো সোরগোল পড়ে যায় সারা জেলা জুড়ে। টয়লেটে গিয়ে শুক্র ও শনিবার মিলিয়ে মোট ১৬ জন ছাত্রী আতঙ্কে অসুস্থ হয়ে পড়ে। 
দেখুন ভিডিও

পরিস্থিতি এমন জায়গায় পৌঁছেছে যে  আতঙ্কে অনেকেই স্কুলমুখো হচ্ছে না। ভূতের আতঙ্ক ছাত্রীদের মধ্যে ক্রমশ গণ হিস্টিরিয়ার চেহারা নিচ্ছে বুঝতে পেরে খবর দেওয়া হয় কোতুলপুর গ্রামীন হাসপাতালে। সেখান থেকে মেডিক্যাল টিম স্কুলে গেলে তাঁরা তেমন কিছু খুঁজে পাননি। খবর পেয়ে সোমবার স্কুলে যান যুক্তিবাদী সমিতির সদস্যরা । তাঁরা ছাত্রীদের কাউন্সেলিং ও বিভিন্ন সচেতনতা মূলক অনুষ্ঠানের মধ্য দিয়ে বোঝান ভূতের বাস স্কুলের শৌচাগারে নয়, ভূত বাসা বেঁধেছে ছাত্রীদের মনের মধ্যে।  
ঘটনার সূত্রপাত গত শুক্রবার। আচমকাই শৌচাগার থেকে বেরিয়ে এক ছাত্রী অসুস্থ বোধ করতে থাকে। জিজ্ঞাসাবাদ করায় জানা যায়, সে শৌচাগারে অস্বাভাবিক কিছু দেখেছে। 
দেখুন ভিডিও

বিষয়টি জানাজানি হতেই ছাত্রীরা একে একে অসুস্থ হতে শুরু করে। সকলেরই দাবি, তারাও অস্বাভাবিক কিছু দেখতে পেয়েছে। কয়েকজনকে কোতুলপুর গ্রামীন হাসপাতালেও নিয়ে যাওয়া হয় ।
শনিবারও একই ঘটনা ঘটে। সোমবার যুক্তিবাদী সমিতির সদস্যরা স্কুলে গিয়ে সচেতনতামূলক অনুষ্ঠান ও ছাত্রীদের কাউন্সেলিং করেন।
দেখুন ভিডিও

যুক্তিবাদী সমিতির সদস্য রামকৃষ্ণ চন্দ বলেন, ‘‘বেশ কিছুদিন আগে ওই স্কুলের দ্বাদশ শ্রেণির এক ছাত্র আত্মহত্যা করে। সেই ঘটনার পর তার বন্ধুরা বলতে শুরু করে আত্মহত্যাকারী ছাত্রটি স্কুলকে খুব ভালোবাসত। তাই মৃত্যুর পরেও তার আত্মা স্কুলের আশপাশে ঘোরাঘুরি করছে! এই বক্তব্য ছাত্রীদের মনে গেঁথে যায়। শুক্রবার প্রথম যে ছাত্রীটি অসুস্থ হয়েছিল তার পরিবার তাকে এক ওঝার কাছে নিয়ে গেলে ওঝা জানায়, মেয়েটিকে ভূতে ধরেছে । দুটি বিষয় মিলিয়ে শারীরিক ভাবে দুর্বল ছাত্রীদের মনের মধ্যে ভূতের আতঙ্ক চেপে বসে। ক্রমশ তা গণ হিস্টিরিয়ার আকার নেয়। আমরা আজ যে অনুষ্ঠান করলাম তাতে ছাত্রীদের মনের ভয় দূর হয়ে গিয়েছে। আশা করি, এই ঘটনা আর ঘটবে না।’’